
Gépi tanulási architektúra permutálás feladatának megoldására

Kulcsszavak: gépi tanulási architektúra;mesterséges intelligencia;neurális háló;attention mechanizmus;mélytanulás
Permutálásról akkor beszélünk, amikor egy sorozat elemeit egy adott (bijektív) leképezéssel újrarendezzük. A leképezés lehet például a sorozat sorba rendezése, véletlenszerű megkeverése vagy egy, az értékektől független, mégis a bemenetben szereplő logikából adódó átrendezés.
Munkánk során a bemenetben szereplő második sorozat sorrendje alapján való átrendezésre kerestünk és adtunk megoldást a gépi tanulás eszközeivel. Kutatásunk eredménye két olyan architektúra, mely képes a sorrendiséget felismerni és alkalmazni a szintén a bemenetben megadott sorozatra csupán pozicionális információkra támaszkodva. A megalkotott két architektúra a hagyományos rekurrens szekvencia-szekvencia architektúrák kibővítése. Architektúráinkhoz különböző benchmarkokat hoztunk létre, melyeken megmutattuk, hogy az általunk definiált összes feladatot képes kezelni a megfelelő háló. Ezzel szemben az általános, elterjedt architektúrák (RNN, RNN+Attention, Copying Mechanism, Transformer) nem, vagy csak korlátozottan képesek ezen feladatok megoldására. Módszerünk általános megoldást ad több különböző feladatra is, amelyeket az általunk létrehozott benchmarkokon mértünk ki.



